Ego frater Stephanus, humilis Cluniacensis abbas, presentibus et posteris in perpetuum. Noverint omnes scriptum istud lecturi vel audituri, quod compositionem illam, que facta est inter karissimos fratres nostros, videlicet conventum de Nongento, tempore Ivonis prioris, et vicecomitem Castriduni, per manum domni Willelmi, Carnotensis electi, super controversia que diu agitata est inter eos, de consuetudinibus burgi Sancti Sepulcri, ratam habemus et firmam, secundum quod continetur in carta prefati domni Carnotensis super hoc facta. Et ne labili memoria deleatur, set ad virorum notitiam inviolatum transeat, nos quoque scripti presentis attestatione et sigilli nostri impressione prefatam pactionem et compositionem laudamus et confirmamus. Lecta in capitulo Cluniacensi universo audiente, et assensum commodante conventui. (Sceau de l’abbé.)